Document ID: 32009D0603

KOMISJONI OTSUS,
5. august 2009,
millega kehtestatakse vastavalt Euroopa Parlamendi ja nõukogu direktiivile 2006/66/EÜ patareide ja akude tootjate registreerimisnõuded
(teatavaks tehtud numbri K(2009) 6054 all)
(EMPs kohaldatav tekst)
(2009/603/EÜ)
EUROOPA ÜHENDUSTE KOMISJON,
võttes arvesse Euroopa Ühenduse asutamislepingut,
võttes arvesse Euroopa Parlamendi ja nõukogu 6. septembri 2006. aasta direktiivi 2006/66/EÜ, mis käsitleb patareisid ja akusid ning patarei- ja akujäätmeid ning millega tunnistatakse kehtetuks direktiiv 91/157/EMÜ (1), eriti selle artiklit 17,
ning arvestades järgmist:
(1)
Direktiiviga 2006/66/EÜ nähakse ette patareide ja akude tootjate registreerimine. Selleks et vältida kõnealuste tootjate liigset halduskoormust, on vaja kehtestada menetlusnõuded, mida kohaldataks kogu ühenduses.
(2)
On asjakohane täpsustada, millist teavet peaksid patareide ja akude tootjad esitama, kui nad taotlevad registreerimist, vältides samas kattuvust muude registreerimiste puhul kehtivate nõuetega.
(3)
Selleks et vältida asjaomaste tootjate liigset halduskulu, peaks registreerimistasu olema proportsionaalne ja kulupõhine.
(4)
Käesoleva otsusega ettenähtud meetmed on kooskõlas Euroopa Parlamendi ja nõukogu direktiivi 2006/12/EÜ (2) artikli 18 lõike 1 alusel loodud komitee arvamusega,
ON VASTU VÕTNUD KÄESOLEVA OTSUSE:
Artikkel 1
Registreerimisnõuded
Patareide ja akude tootjad registreerivad ennast riikide pädevate asutuste või liikmesriikide volitatud riiklike tootjavastutusorganisatsioonide (edaspidi „registreerimisasutused”) juures paberkandjal või elektrooniliselt.
Kõnealune registreerimine võib toimuda mõne muu tootjate registreerimise raames.
Patareide ja akude tootjad peavad ennast registreerima vaid ühe korra selles liikmesriigis, kelle turule nad viivad esimest korda kaubanduslikel alustel patareisid ja akusid; registreerimisel antakse tootjatele registreerimisnumber.
Artikkel 2
Tootjate esitatav teave
Patareide ja akude tootjad esitavad registreerimisasutustele lisas sätestatud teabe.
Artikli 1 teises lõigus osutatud registreerimisel ei ole patareide ja akude tootjad kohustatud esitama muud kui lisas loetletud teavet.
Artikkel 3
Registreerimistasu
Registreerimisasutused võivad kohaldada registreerimistasu üksnes tingimusel, et see on kulupõhine ja proportsionaalne.
Registreerimistasu kohaldavad registreerimisasutused teavitavad riikide pädevaid asutusi kõnealuse tasuga seotud kulude arvutusmeetodist.
Artikkel 4
Registreerimisandmete muutmine
Liikmesriigid tagavad, et kui tootjate poolt vastavalt käesoleva otsuse lisale esitatud andmed muutuvad, teavitavad tootjad asjakohast registreerimisasutust sellest hiljemalt kuu aega pärast andmete muutumist.
Artikkel 5
Registrist kustutamine
Kui tootjad lakkavad olemast tootjad liikmesriigis, teavitavad nad sellest asjakohast registreerimisasutust ja nad kustutatakse registrist.
Artikkel 6
Käesolev otsus on adresseeritud liikmesriikidele.
Brüssel, 5. august 2009

Labels: 10
3
1